Air France'i lend 358

Air France`i lend 358 lõppes 2005. aastal Toronto lennujaamas õnnetusega, kui lennuk peatus 300 m peale maandumisraja lõppu kraavis. Kõik pardal olnud inimesed pääsesid eluga. 
Sündmus.
Lend 358 oli reisilelennufirma Air France`i plaanipärane lend Pariisist Charles de Gauelle'i lennujaamast Toronto Pearsoni rahvusvahelisse lennujaama. Lennuk väljus Pariisist 1. augustil 2005 kohaliku aja järgi kell 13.53,  lend pidi Torontosse saabuma 2. augustil kell 15.39 Toronto aja järgi. 
Halva ilma tõttu ei suudetud lennukit Torontos maandumisrajal peatada. Lennuk peatus umbes 300 meetrit peale maandumisraja lõppu kraavis. Lennuki pardal oli 297 reisijat, nende hulgas 8 last ja 3 imikut ning 12 meeskonnaliiget (sh 2 lendurit) . Kõik pardalolijad pääsesid eluga, 12 inimest said tõsiselt vigastada .
Lennuk.
Õnnetuses osalenud lennuk Airbus A340-313E oli 6 aastat vana. Lennuk vastas kõigile Euroopa Liidu Lennundusohutusameti (EASA) nõuetele ja sellele olid tehtud kõik plaanipärased hooldused. Lennuk sai maandumisel tõsiselt kahjustada, hävis täielikult põlengus. 
Õnnetus.
Lennumeeskond teadis juba lennu alguses, et Toronto kohal võib esineda rünksajupilvi.  Lennu ajal sai lennumeeskond METAR-i "(Meteorological Aerodome Report") ilmateate raporti sihtlennujaama ja alternatiivlennujaama kohta. Sel ajal polnud METAR-is märkeid äikesetormist kummaski valitud lennujaamas. Raporteeriti head nähtavust ja kerget tuult. Ka järgmises METAR-i teates polnud äikesetormi ohtu veel mainitud. Alles 22 minutit enne eeldatavat saabumist said piloodid esimese ilmateate, milles märgiti äikesetormi ja tugevat vihma. Tegelikult oli ilmateatest teada juba mitu tundi varem, et Toronto lennujaamas on äikesetorm koos tugeva tuule ja vihmasajuga . Ootamisprotseduuri ajal sai lennumeeskond informatsiooni, et ilmaolud on kiiresti muutvad, nähtavus on väga palju vähenenud ja on tihe vihmasadu. Meeskond otsustas maandumisega jätkata. 
Lennu 358 eesolev  lennuk oli edukalt maandunud ja edastas neile info pidurdamistingimustest . Lennu 358 lõpliku lähenemise ajal sai lennumeeskond infot 15–20 sõlme tugevusest külgtuulest. Tegelik tuul võis olla puhanguti 26–32 sõlme. Maandumise ajal muutus tuule suund ja tugevus mitu korda. 
Tuule suunast tulenevalt oli maandumiseks avatud Toronto lennujaama kõige lühem maandumisrada 24L, mille pikkus on 2743 meetrit . Lennuki esimene kontakt maaga oli 1158 meetrit maandumisraja algusest kell 16.01 . Peale pinnapuudet aktiveerusid spoilerid automaatselt ja meeskond aktiveeris pidurid. "Reverse`i" süsteem (ingl "full reverse")  aktiveeriti alles 16,4 sekundit peale esimest puudet maapinnaga, kui maandumisrada oli jäänud vaid 670 meetrit.  Lennukit ei suudetud peatada märja ja libeda teekatte tõttu. Lennuk jäi seisma kell 16.02, 300 meetrit pärast maandumisraja lõppu kraavis. 
Loetud sekundid peale lennuki peatumist alustati evakuatsiooniga, sest lennuki vasak pool oli süttinud põlema. Kaheksast lennuki varuväljapääsust avanesid vaid viis. Olenemata takistustest suudeti kõik inimesed päästa. Umbes 30 inimest viidi haiglasse, kuid tõsiseid vigastusi esines vaid 12 reisijal. Raskesti vigastatute seas oli ka kaks meeskonnaliiget, kes olenemata oma vigastustest suutsid sündmuspaigal reisijaid abistada.